Starfsmenn kveðja Landbúnaðarskólann eftir langa þjónustu Síðastliðinn föstudag var haldið kveðjukaffi í Ásgarði á Hvanneyri til heiðurs nokkrum starfsmönnum sem hafa látið af föstu starfi við skólann eftir langa og dygga þjónustu . Nokkrir tugir samstarfsmanna komu í mötuneyti skólans og gerðu sér glaðan dag ásamt fyrrverandi samstarfsmönnum . Eftirfarandi texti er samantekt fengin með góðfúslegu leyfi af vef LbhÍ : Á meðfylgjandi mynd má sjá frá vinstri Ágúst Sigurðsson , rektor , en þá kemur Hafdís Rut Pétursdóttir sem hóf feril sinn á skrifstofu skólans árið 1965 hjá Guðmundi Jónssyni , þáverandi skólastjóra Bændaskólans . Undanfarin ár hefur Hafdís verið launaritari LbhÍ , en síðasti starfsdagur Hafdísar var sl. föstudag . Við hlið hennar stendur eiginmaður hennar Grétar Einarsson , búfræðikandídat 1968 . Grétar er licentiat með áherslu á bútækni frá KVL . Grétar varð sérfræðingur Rala í þessari sérgrein frá 1974 auk þess að vera stundakennari á Hvanneyri . Hann vann í áratugi við búvélaprófanir og rannsóknir í bútækni . Þá kemur Jóhannes Ellertsson vélvirkjameistari sem hóf störf 2003 og hefur kennt allar götur síðan við skólann . Jóhannes er þúsund þjala smiður og hann hefur kennt málmsuðu og búsmíði við skólann auk þess að koma að kennslu í búvélafræði . Við hlið Jóhannesar er Steinunn Ingólfsdóttir sem kom til starfa við skólann við tilraunavinnu upp úr 1980 . Steinunn lauk námi í bókasafnsfræði 1993 og starfaði frá þeim tíma sem bókasafnsfræðingur þar til í maí á síðasta ári . Þá kemur Halldór Sverrisson licentiat í plöntusjúkdómum frá KVL 1979 . Halldór starfaði á Rala og kenndi við Garðyrkjuskólann , á Hvanneyri auk þess að vera í hlutastarfi við Skógrækt ríkisins á Mógilsá frá 2003 . Lengst til hægri stendur loks Bjarni Guðmundsson , dr.scient frá Ási í Noregi 1971 . Bjarni var sérfræðingur við Bútæknideild Rala 1971 - 1973 . Kennari við Bændaskólann frá 1973 og á tímabilum deildarstjóri búvísindadeildar . Bjarni skrifaði ævisögu Halldórs á Hvanneyri og fleiri sögurit m.a. um vélar og verkfæri sem hafa verið sagnfræði staðarins og atvinnugreininni mikilvæg og er einnig „ faðir “ Landbúnaðarsafnsins í þeirri mynd sem það er að taka á sig nú . Á myndina vantar Magús B. Jónsson sem var skólastjóri á Hvanneyri 1972 - 1984 . Eftir það aðalkennari í búfjárrækt við búvísindadeildina . Fyrsti forstöðumaður Hagþjónustu landbúnaðarins 1990 - 1992 , en þá gerist hann aftur skólastjóri Bændaskólans . Hann gekkst síðan fyrir stofnun Landbúnaðarháskólans á Hvanneyri 1999 og var fyrsti og eini rektor hans en hann var sameinaður Rala og Garðyrkjuskóla ríkisins 2005 við stofnun Landbúnaðarháskóla Íslands .